Document ID: 32014R0065

KOMISJONI DELEGEERITUD MÄÄRUS (EL) nr 65/2014,
1. oktoober 2013,
millega täiendatakse Euroopa Parlamendi ja nõukogu direktiivi 2010/30/EL seoses kodumajapidamises kasutatavate küpsetusahjude ja pliidikubude energiamärgistusega
(EMPs kohaldatav tekst)
EUROOPA KOMISJON,
võttes arvesse Euroopa Liidu toimimise lepingut,
võttes arvesse Euroopa Parlamendi ja nõukogu 19. mai 2010. aasta direktiivi 2010/30/EL energiamõjuga toodete energia- ja muude ressursside tarbimise näitamise kohta märgistuses ja ühtses tootekirjelduses, (1) eriti selle artiklit 10,
ning arvestades järgmist:
(1)
Direktiivis 2010/30/EL nõutakse, et komisjon võtaks vastu delegeeritud õigusaktid selliste toodete energiamärgistuse kohta, millel on oluline energiasäästupotentsiaal ja samade funktsioonide korral suuri erinevusi tõhususes.
(2)
Elektriküpsetusahjude tarbitav energia moodustab ELis olulise osa kogu energiavajadusest. Lisaks juba saavutatud energiatõhususe suurenemisele on veel palju võimalusi kõnealuste seadmete energiatarbimise edasiseks vähendamiseks.
(3)
Komisjoni 8. mai 2002. aasta direktiiviga 2002/40/EÜ (millega rakendatakse nõukogu direktiivi 92/75/EMÜ kodumajapidamises kasutatavate elektriahjude energiamärgistuse alased sätted) (2) on kehtestatud sätted kodumajapidamises kasutatavate elektriküpsetusahjude energiamärgistuse kohta.
(4)
Viimastel aastatel on toiduvalmistamise seadmete tehnika kiiresti arenenud. Ettevalmistavad ökodisainiuuringud näitavad, et kodumajapidamises kasutatavatel gaasiküpsetusahjudel ja pliidikubudel on suur energiasäästupotentsiaal. Direktiiv 2002/40/EÜ tuleks tunnistada kehtetuks ja kehtestada uued sätted selle tagamiseks, et energiamärgis innustaks tootjaid seadmete energiatõhusust veelgi suurendama ja kiirendaks turu üleminekut energiatõhusamatele tehnilistele lahendustele.
(5)
Käesoleva määruse sätteid tuleks kohaldada kodumajapidamises kasutatavate elektri- ja gaasiküpsetusahjude (ka pliiti sisseehitatud küpsetusahjude) ja kodumajapidamises kasutatavate pliidikubude suhtes.
(6)
Käesoleva määrusega tuleks kehtestada kõikide asjaomaste küpsetusahjude läbivaadatud energiatõhususe astmestik A+++-D ning uus energiatõhususe astmestik A-G, mille ülemisse otsa lisatakse „+” igal teisel aastal, kuni kodumajapidamises kasutatavate pliidikubude puhul jõutakse klassini A+++; kõnealused klassid tuleks lisada selleks, et kiirendada tõhusamate seadmete turule jõudmist.
(7)
Käesoleva määruse sätted koos komisjoni määruse (EL) nr 66/2014 (3) (kodumajapidamises kasutatavate küpsetusahjude, keeduplaatide ja pliidikubude ökodisaini nõuete kohta) sätetega peaksid tooma aastaks 2020 aastase primaarenergia kokkuhoiu 27 PJ/a ning aastaks 2030 kokkuhoiu 60 PJ/a.
(8)
Lõppkasutajatele võib olla tähtis kodumajapidamises kasutatavate pliidikubude müravõimsustase. Kodumajapidamises kasutatavate pliidikubude märgistusele tuleks kanda müravõimsustaseme andmed, et lõppkasutajad saaksid teha teadlikke otsuseid.
(9)
Märgisele kantavate andmete saamiseks tuleks kasutada usaldusväärseid, täpseid ja korratavaid arvutus- ja mõõtmisi, mille puhul võetakse arvesse üldtunnustatult parimaid arvutus- ja mõõtmismeetodeid, sealhulgas, kui on olemas, Euroopa standardiorganisatsioonide heakskiidetud ühtlustatud standardeid, nagu on loetletud Euroopa Parlamendi ja nõukogu 25. oktoobri 2012. aasta määruse (EL) 1025/2012 (mis käsitleb Euroopa standardimist) (4) I lisas.
(10)
Käesoleva määrusega tuleks sätestada kodumajapidamises kasutatavate küpsetusahjude, sealhulgas pliiti siseehitatud küpsetusahjude ning kodumajapidamises kasutatavate elektriliste pliidikubude märgistuse ühetaoline kujundus ja märgisele kantav teave.
(11)
Käesolevas määruses tuleks täpsustada kodumajapidamises kasutatavate küpsetusahjude, sealhulgas pliiti siseehitatud küpsetusahjude ning kodumajapidamises kasutatavate elektriliste pliidikubude tehniliste dokumentide ja tootekirjelduse nõuded, mida kohaldatakse ka juhul, kui seadmeid kasutatakse mujal kui kodumajapidamises.
(12)
Käesolevas määruses tuleks täpsustada kodumajapidamises kasutatavate küpsetusahjude, sealhulgas pliiti siseehitatud küpsetusahjude ning kodumajapidamises kasutatavate elektriliste pliidikubude igasuguses vormis kaugmüügi, reklaami ja tehniliste reklaamimaterjalide nõuded, mida kohaldatakse ka juhul, kui seadmeid kasutatakse mujal kui kodumajapidamises.
(13)
Asjakohane oleks ette näha käesoleva määruse sätete läbivaatamine, võttes arvesse tehnika arengut ja eelkõige kodumajapidamises kasutatavate küpsetusahjude energiatõhususe klasside määramisel järgitud käsitluse asjakohasust ja tõhusust,
ON VASTU VÕTNUD KÄESOLEVA MÄÄRUSE:
Artikkel 1
Reguleerimisese ja -ala
1. Käesolevas määruses sätestatakse kodumajapidamises kasutatavate elektri- ja gaasiküpsetusahjude, sealhulgas pliiti sisseehitatud elektri- ja gaasiküpsetusahjude ning kodumajapidamises kasutatavate elektriliste pliidikubude märgistuse ning täiendava tooteteabe nõuded, mida kohaldatakse ka juhul, kui seadmeid müüakse kasutamiseks mitte kodumajapidamises.
2. Käesolevat määrust ei kohaldata järgmise suhtes:
a)
küpsetusahjud, mis ei tööta elektri või gaasiga;
b)
küpsetusahjud, millel on mikrolaineahju funktsioon;
c)
väiksed küpsetusahjud;
d)
teisaldatavad küpsetusahjud;
e)
soojust salvestavad küpsetusahjud;
f)
küpsetusahjud, mille peamine soojusallikas on aur;
g)
küpsetusahjud, mis on ette nähtud kasutamiseks üksnes nn kolmanda rühma gaasidega (propaan ja butaan).
Artikkel 2
Mõisted
Lisaks direktiivi 2010/30/EL artiklis 2 sätestatud mõistetele kasutatakse käesolevas määruses järgmisi mõisteid:
1) „küpsetusahi”- seade või seadme osa, milles on üks või mitu sisekambrit, mis töötavad kas elektri või gaasiga ja milles valmistatakse toitu kas tavaseisundis või töötava tiivikuga seisundis;
2) „sisekamber” (ingl. k. cavity)- kontrollitava temperatuuriga suletud ala toidu valmistamiseks;
3) „mitme sisekambriga küpsetusahi”- küpsetusahi, milles on vähemalt kaks sisekambrit, mida kuumutatakse eraldi;
4) „väike küpsetusahi”- küpsetusahi, milles iga sisekambri laius ja sügavus on alla 250 mm või mille kõrgus on alla 120 mm;
5) „teisaldatav küpsetusahi”- küpsetusahi, mille mass on vähem kui 18 kg ja mis ei ole ette nähtud sisseehitamiseks;
6) „mikrolaineahjus kuumutamine”- toidu kuumutamine elektromagnetilise energia abil;
7) „tavaseisund”- küpsetusahju tööseisund, kui küpsetusahju sisemuses liigub kuumutatud õhk üksnes loomuliku konvektsiooni toimel;
8) „töötava tiivikuga seisund”- tööseisund, mille puhul kuumutatud õhk ringleb küpsetusahju sisekambris tiiviku jõul;
9) „tsükkel”- kuumutamise periood, mille ajal ettenähtud tingimustel kuumutatakse küpsetusahju, mille sisekambris on standardkoormus;
10) „pliit”- seade, mis koosneb küpsetusahjust ja keeduplaadist, mis töötavad kas gaasi või elektriga;
11) „tööseisund”- küpsetusahju või keeduplaadi kasutusseisund;
12) „kuumuseallikas”- allikas, millest saadakse peamine energia küpsetusahju või keeduplaadi kuumutamiseks;
13) „pliidikubu” (ingl. k. hood)- toiduvalmistamisseadme, nagu keeduplaadi, pliidi ja muu toiduvalmistamisseadme juurde paigaldatav ja pliidikubu juhtseadmega juhitava ventilaatoriga või keskse väljatõmbeventilatsiooniga töötav seade, mis kogub saastatud õhku keeduplaadi kohalt, et eemaldada aurud äratõmbeviiku;
14) „automaatne tööseisund toiduvalmistamise ajal”- seisund, mille puhul õhuvoolu pliidikubus juhitakse automaatselt anduri(te), näiteks niiskuseanduri, temperatuurianduri vmt abil;
15) „täisautomaatne pliidikubu”- pliidikubu, milles õhuvoolu ja/või muid funktsioone juhib (juhivad) 24 tunni jooksul, sealhulgas ka toiduvalmistamise ajal, automaatselt andur(id);
16) „suurima tõhususega tööolukord”- pliidikubu tööolukord, millele vastab suurim äratõmbetõhusus (fluid dynamic efficiency, FDEhood );
17) „pindalaühiku valgusviljakus” (lighting efficiency, LEhood )- kodumajapidamises kasutatava pliidikubu valgusallika tekitatud keskmise valgustatuse ja valgusallika võimsuse suhe lux/W;
18) „rasva eraldamise tõhusus” (grease filtering efficiency, GFEhood )- pliidikubu rasvafiltrite poolt rasva eraldamise suhteline määr;
19) „väljalülitatud seisund”- seisund, milles seade on ühendatud toitevõrku, kuid ei täida ühtegi funktsiooni või üksnes kuvab väljalülitatud seisundi märguannet või täidab üksnes sellist ülesannet, millega Euroopa Parlamendi ja nõukogu direktiivi 2004/108/EÜ (5) kohaselt tagatakse elektromagnetiline ühilduvus;
20) „ooteseisund”- seisund, milles seade on ühendatud toitevõrku, sõltub oma töös võrgutoitest ja sellises määramata aja kestvas seisundis võib täita üksnes järgmisi funktsioone: ainult taasaktiveerimine, taasaktiveerimine koos taasaktiveerimise teatega ja/või teabe või seisundi kuvamine;
21) „taasaktiveerimine”- toiming, mis hõlbustab muude seisundite, sealhulgas aktiivse seisundi aktiveerimist eraldiseisva lülitiga, sealhulgas kaugjuhtimispuldi, sisemise anduri või taimeriga, seisundisse, milles on kasutatavad muud funktsioonid, sealhulgas põhifunktsioon;
22) „teabe või seisundi kuvamine”- pidev funktsioon, mis annab teavet või kuvab seadme seisundit, sealhulgas kella;
23) „lõppkasutaja”- tarbija, kes ostab või eeldatavalt ostab toote;
24) „müügikoht”- koht, kus seadmeid esitletakse ja/või pakutakse müügiks või rentimiseks;
25) „võrdväärne mudel”- turule lastud mudel, millel on samasugused tehnilised näitajad nagu muul sama tootja või importija turustataval mudelil, mis on turule lastud teistsuguse kaubandusliku koodiga.
Artikkel 3
Tarnijate kohustused ja ajakava
Tarnija tagab järgmise.
1)
Märgistus, tootekirjeldus ja tehnilised dokumendid
a)
Kodumajapidamises kasutatavad küpsetusahjud:
i)
iga kodumajapidamises kasutatava küpsetusahju iga sisekamber tuleb varustada trükitud märgisega, millel on III lisa punktis 1 sätestatud teave;
ii)
turule viidava kodumajapidamises kasutatava küpsetusahju kohta tehakse kättesaadavaks IV lisa punktis A sätestatud tootekirjeldus;
iii)
liikmesriikide asutustele tehakse nõudmise korral kättesaadavaks V lisa punktis A sätestatud tehnilised dokumendid;
iv)
kui reklaamis avaldatakse energia- või hinnateavet, esitatakse selles ka kodumajapidamises kasutatava küpsetusahju mudeli energiatõhususe klass;
v)
igas reklaammaterjalis, milles kirjeldatakse kodumajapidamises kasutatava küpsetusahju mudeli tehnilisi näitajaid, esitatakse kõnealuse mudeli energiatõhususe klass;
vi)
edasimüüjale tehakse kättesaadavaks III lisa punktis 1 sätestatud teabe ja formaadiga elektrooniline märgis kodumajapidamises kasutatavate küpsetusahju mudelite iga sisekambri kohta;
vii)
edasimüüjale tehakse kättesaadavaks IV lisa punktis A sätestatud elektrooniline tootekirjeldus kodumajapidamises kasutatava küpsetusahju iga mudeli kohta.
b)
Kodumajapidamises kasutatavad pliidikubud:
i)
iga kodumajapidamises kasutatav pliidikubu varustatakse trükitud märgisega, mille vorm on esitatud III lisa punktis 2;
ii)
turule viidava kodumajapidamises kasutatava pliidikubu kohta tehakse kättesaadavaks IV lisa punktis B sätestatud tootekirjeldus;
iii)
liikmesriikide asutustele tehakse nõudmise korral kättesaadavaks V lisa punktis B sätestatud tehnilised dokumendid;
iv)
kui reklaamis avaldatakse energia- või hinnateavet, esitatakse selles ka kodumajapidamises kasutatava pliidikubu mudeli energiatõhususe klass;
v)
igas reklaammaterjalis, milles kirjeldatakse kodumajapidamises kasutatava pliidikubu mudeli tehnilisi näitajaid, esitatakse kõnealuse mudeli energiatõhususe klass;
vi)
edasimüüjale tehakse kättesaadavaks III lisa punktis 2 sätestatud teabe ja formaadiga elektrooniline märgis kodumajapidamises kasutatava pliidikubu iga mudeli kohta;
vii)
edasimüüjale tehakse kättesaadavaks IV lisa punktis B sätestatud elektrooniline tootekirjeldus iga kodumajapidamises kasutatava pliidikubu mudeli kohta.
2)
Energiatõhususe klassid:
a)
kodumajapidamises kasutatava küpsetusahju sisekambri energiatõhususe klass määratakse kindlaks I lisa punkti 1 ja II lisa punkti 1 järgi;
b)
kodumajapidamises kasutatavad pliidikubud:
i)
energiatõhususe klass määratakse kindlaks I lisa punkti 2 alapunkti a ja II lisa punkti 2.1 järgi;
ii)
äratõmbetõhususe klass määratakse kindlaks I lisa punkti 2 alapunkti b ja II lisa punkti 2.2 järgi;
iii)
pindalaühiku valgusviljakuse klass määratakse kindlaks I lisa punkti 2 alapunkti c ja II lisa punkti 2.3 järgi;
iv)
rasva eraldamise tõhususe klass määratakse kindlaks I lisa punkti 2 alapunkti d ja II lisa punkti 2.4 järgi.
3)
Märgise formaat:
a)
kodumajapidamises kasutatava küpsetusahju sisekambri märgise formaat vastab III lisa punktis 1 sätestatud formaadile, kui seade viiakse turule 1. jaanuaril 2015 või hiljem;
b)
kodumajapidamises kasutatava pliidikubu märgise formaat vastab III lisa punktis 2 sätestatud formaadile vastavalt järgmisele ajakavale:
i)
kodumajapidamises kasutatava pliidikubu puhul, mis viiakse turule 1. jaanuaril 2015 või hiljem ja mis kuulub energiatõhususe klassi A, B, C, D, E, F või G, vastab märgis III lisa punktile 2.1.1 (märgis 1) või juhul, kui tarnija seda asjakohaseks peab, kõnealuse lisa punktile 2.1.2 (märgis 2);
ii)
kodumajapidamises kasutatava pliidikubu puhul, mis viiakse turule 1. jaanuaril 2016 või hiljem ja mis kuulub energiatõhususe klassi A+, A, B, C, D, E või F, vastab märgis III lisa punktile 2.1.2 (märgis 2) või juhul, kui tarnija seda asjakohaseks peab, kõnealuse lisa punktile 2.1.3 (märgis 3);
iii)
kodumajapidamises kasutatava pliidikubu puhul, mis viiakse turule 1. jaanuaril 2018 või hiljem ja mis kuulub energiatõhususe klassi A++, A+, A, B, C, D või E, vastab märgis III lisa punktile 2.1.3 (märgis 3) või juhul, kui tarnija seda asjakohaseks peab, kõnealuse lisa punktile 2.1.4 (märgis 4);
iv)
kodumajapidamises kasutatava pliidikubu puhul, mis viiakse turule 1. jaanuaril 2020 või hiljem ja mis kuulub energiatõhususe klassi A+++, A++, A+, A, B, C või D, vastab märgis III lisa punktile 2.1.4 (märgis 4).
Artikkel 4
Edasimüüja kohustused
Edasimüüja tagab järgmise.
1)
Kodumajapidamises kasutatavad küpsetusahjud:
a)
tarnija tagab, et iga müügikohta viidud küpsetusahju sisekambri kohta on seadme peal, esiküljel või seadme vahetus läheduses hästi nähtav artikli 3 lõike 1 punkti a alapunkti i kohane märgis, nii et mudeli numbrit ja kaubamärki lugemata on selge, et märgis kuulub asjaomase mudeli juurde;
b)
kui küpsetusahje pakutakse müügiks või rentimiseks nii, et ei saa eeldada, et lõpptarbija näeb toodet esitletuna, nagu on täpsustatud direktiivi 2010/30/EL artiklis 7, esitab tarnija toote turustamisel käesoleva määruse VI lisa A osa kohase teabe, välja arvatud juhul, kui toodet pakutakse internetis, mille puhul kohaldatakse VII lisa sätteid;
c)
kui küpsetusahju mudeli mis tahes kaugmüügi viisi või vahendaja reklaamimisel avaldatakse energia- või hinnateavet, tuleb esitada ka energiatõhususe klass;
d)
kodumajapidamises kasutatava küpsetusahju mudeli igas reklaammaterjalis, milles kirjeldatakse tehnilisi näitajaid, esitatakse kõnealuse mudeli energiatõhususe klass;
2)
kodumajapidamises kasutatavad pliidikubud:
a)
tarnija tagab, et iga müügikohta viidud kodumajapidamises kasutatava pliidikubu kohta on selle peal, esipinnal või seadme vahetus läheduses hästi nähtav artikli 3 lõike 1 punkti b alapunkti i kohane märgis, nii et mudeli numbrit ja kaubamärki lugemata on selge, et märgis kuulub asjaomase mudeli juurde;
b)
kui kodumajapidamises kasutatavaid pliidikubusid pakutakse müügiks või rentimiseks nii, et ei saa eeldada, et lõpptarbija näeb toodet esitletuna, nagu on täpsustatud direktiivi 2010/30/EL artiklis 7, esitab tarnija toote turustamisel käesoleva määruse VI lisa B osa kohase teabe, välja arvatud juhul, kui toodet pakutakse internetis, mille puhul kohaldatakse VII lisa sätteid;
c)
kui kodumajapidamises kasutatava pliidikubu mudeli mis tahes kaugmüügi vormi või vahendaja reklaamimisel avaldatakse energia- või hinnateavet, tuleb esitada ka energiatõhususe klass;
d)
kodumajapidamises kasutatava pliidikubu mudeli igas reklaammaterjalis, milles kirjeldatakse tehnilisi näitajaid, esitatakse kõnealuse mudeli energiatõhususe klass.
Artikkel 5
Mõõtmis- ja arvutusmeetodid
Artiklite 3 ja 4 alusel esitamisele kuuluv teave saadakse usaldusväärsete, täpsete ja korratavate mõõtmistega, mille puhul võetakse arvesse üldtunnustatult parimaid mõõtmis- ja arvutusmeetodeid.
Artikkel 6
Turujärelevalve eesmärgil tehtav kontrollimine
Liikmesriikide asutused järgivad käesolevas määruses sätestatud nõuete täitmise kohta tehtava turukontrolli puhul VII lisas kirjeldatud korda.
Artikkel 7
Läbivaatamine
Komisjon vaatab käesoleva määruse tehnika arengut silmas pidades läbi hiljemalt 1. jaanuariks 2021.
Artikkel 8
Kehtetuks tunnistamine
Direktiiv 2002/40/EÜ tunnistatakse kehtetuks 1. jaanuarist 2015.
Artikkel 9
Üleminekusätted
1. Kodumajapidamises kasutatavaid küpsetusahje, mis vastavad käesoleva määruse sätetele ja mis lastakse turule või mida pakutakse müügiks, rendile andmiseks või järelmaksuga müügiks enne 1. jaanuari 2015, loetakse vastavaks direktiivi 2002/40/EÜ nõuetele.
2. 1. jaanuarist kuni 1. aprillini 2015 võivad edasimüüjad kohaldada artikli 4 lõike 1 punkti b küpsetusahjude suhtes, mis kuuluvad kõnealuse sätte kohaldamisalasse.
3. 1. jaanuarist kuni 1. aprillini 2015 võivad edasimüüjad kohaldada artikli 4 lõike 2 punkti b pliidikubude suhtes, mis kuuluvad kõnealuse sätte kohaldamisalasse.
Artikkel 10
Jõustumine ja kohaldamine
1. Käesolev määrus jõustub kahekümnendal päeval pärast selle avaldamist Euroopa Liidu Teatajas.
2. Käesolevat määrust kohaldatakse 1. jaanuarist 2015, kuid artikli 3 lõike 1 punkti a alapunkte iv ja v ning punkti b alapunkte iv ja v, samuti artikli 4 lõike 1 punkte b, c ja d ning lõike 2 punkte b, c ja d kohaldatakse 1. aprillist 2015.
Käesolev määrus on tervikuna siduv ja vahetult kohaldatav kõikides liikmesriikides.
Brüssel, 1. oktoober 2013

Labels: 3
7
1
14